*A rendelet megalkotásához*

***minősített*** *többség szükséges a Mötv. 50. -a alapján,*

*az előterjesztés* ***nyilvános ülésen tárgyalható****!*

*138. számú előterjesztés*

Bátaszék Város Önkormányzata Képviselő-testületének 2019. június 26-án,

16 órakor megtartandó ülésére

***Játszóterek használati rendjének szabályozása***

|  |
| --- |
| **Előterjesztő:** Dr. Bozsolik Róbert polgármester  **Készítette**: Kondriczné dr. Varga Erzsébet jegyző  **Törvényességi ellenőrzést végezte:** Kondriczné dr. Varga Erzsébet  jegyző  **Tárgyalja:**  PG Bizottság: 2019. 06. 25.  KOIS Bizottság: 2019. 06. 24. |

***Tisztelt Képviselő-testület!***

**Általános indokolás:**

Az utóbbi időben tapasztalt körülmények és a közmeghallgatáson elhangzott lakossági bejelentések, felvetések indokolják az önkormányzat közigazgatási területén lévő játszóterek és sportpark használati rendjének szabályozását.

**Részletes indokolás:**

**1. §-hoz:** A rendelet területi és személyi hatályát szabályozza.

**2. §-hoz:**A játszóterek és a sportpark pontos helyének meghatározás.

**3. §-hoz:** A játszótereket és a sportparkot igénybe vevők személyére vonatkozó szabályokat, életkori vagy magassági korlátokat tartalmazza.

**4. §-hoz:** A játszóterek és a sportpark használatának korlátait rögzíti, így különösen állatot tilos bevinni, járművel tilos áthajtani. Rendeltetésszerű használatra vonatkozó előírások rögzítése.

**5. §-hoz:** A játszóterek és a sportpark nyitva tartási idejét tartalmazza.

**6. § (1) bekezdéshez:** Hatályba léptető rendelkezés.

**6. § (2) bekezdéshez:** Egyidejűleg szükséges a települési környezet védelméről szóló rendelet játszóterek használatára vonatkozó §-ának hatályon kívül helyezése a párhuzamos szabályozás elkerülése érdekében.

**6. § (3)-(4) bekezdéshez:** A közösségi együttélés alapvető szabályairól és megsértésük jogkövetkezményeiről szóló önkormányzati rendelet kiegészítése szükséges annak érdekében, hogy az előírások megszegőkkel szemben szankciók alkalmazására legyen lehetőség.

**HATÁSVIZSGÁLAT**

**a játszóterek használatának rendjéről szóló rendelet-tervezethez**

**Társadalmi hatása:** a játszóterek rendjének meghatározásával elérhető az, hogy csak azok látogassák, akik valóban céljának megfelelően kívánják használni.

**Gazdasági hatása:** nincs

**Költségvetési hatása:** nincs

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**Véleményeztetés:** az SZMSZ alapján a Pénzügyi és Gazdasági Bizottság véleményezi

Bátaszék Város Önkormányzata Képviselő-testületének

……./2019.(…………...) önkormányzati r e n d e l e t –t e r v e z e t e

**a játszóterek használatának rendjéről[[1]](#footnote-1)**

Bátaszék Város Önkormányzatának Képviselő-testülete a Magyarország Alaptörvénye 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva - a képviselő-testület és szervei szervezeti és működési szabályzatáról szóló 2/2011.(II.1.) önkormányzati rendelet 25. § (4) bekezdésében biztosított véleményezési jogkörében eljáró Pénzügyi és Gazdasági Bizottság véleményének kikérésével - a következőket rendeli el:

**1.§ (1)** A rendelet területi hatálya Bátaszék város közigazgatási területén, a Bátaszék Város Önkormányzata tulajdonában, kezelésében lévő közterületen és magánterületen kialakított játszóterekre és a sportparkra terjed ki.

**(2)** A rendelet személyi hatálya az (1) bekezdésben jelölt területeken tartózkodó természetes személyekre terjed ki.

**2. §** A Bátaszék Város közigazgatási területén lévő játszóterek és sportpark felsorolását az 1. melléklet tartalmazza.

**3.§ (1)** A játszóterek és a sportpark a gyermekek és kísérőik számára játék és pihenés céljára használható oly módon, hogy az mások nyugalmát szükségtelenül ne zavarja.

**(2)** A játszótéri eszközöket csak 14 év alatti gyermekek használhatják.

**(3)** A játszótéri eszközöket a 6. életévüket be nem töltött gyermekek csak szülői felügyelettel használhatják.

**(4)** A játszótéri eszközök, tárgyak, sporteszközök kizárólag rendeltetésüknek megfelelően, az állaguk megóvásával használhatók. A játszótéri eszközöket a 6-14 éves gyermekek szülői felügyelet nélkül, de a szülők felelőssége mellett használhatják.

**(5)** A sportparkot a 140 cm-es testmagasságot meghaladó személyek használhatják.

**4. § (1)** A játszóterek és a sportpark területén dohányozni, alkoholt és más bódító hatású anyagokat fogyasztani, valamint szemetelni nem lehet.

**(2)** A játszóterek és a sportpark területére kutyát és más állatot bevinni vagy beengedni nem szabad.

**(3)** A játszóterek és a sportpark területén kerékpárral vagy más járművel áthaladni vagy közlekedni nem lehet.

**(4)** A játszótérre üveget, illetve sérülést, balesetet okozó tárgyat, vagy oda nem illő eszközt bevinni nem szabad.

**(6)** A sportparkot csak arra alkalmas időjárási körülmények között lehet használni, vihar és villámlás esetén nem lehet használni.

**(7)** A játszóterek és a sportpark használói maguk felelnek a szabályok megtartásért, a játszótéri eszközöket, berendezéseket, növényzetet rongálók anyagi felelősséggel tartoznak az okozott károkért.

**(8)** Az iskolai és óvodai csoportos használatnál a kísérő pedagógus felel a használat rendjéért, a baleset megelőzéséért.

**(9)** A sportparkot az igénybevevők saját felelősségükre veszik igénybe, és magukra nézve kötelező érvényűen elfogadják a vonatkozó tűz-, munka-, és balesetvédelmi előírásokat.

**5. § (1)** A játszóterek és a sportpark nyitvatartási ideje: reggel 6.00 órától este 22.00 óráig.

**(2)** A játszóterek és sportpark csak nyitvatartási időben használható, nyitvatartási időn kívül zárva tart. A nyitvatartási időn kívül a játszótéren és a sportparkban nem lehet tartózkodni.

**6. § (1)** E rendelet 2019. július 1. napján lép hatályba.

**(2)** Hatályát veszti a települési környezet védelméről szóló 12/2004. (VII. 1.) KTR. számú rendelet 21/A. §-a és az azt megelőző alcím.

**(3)** A rendelet hatályba lépésével egyidejűleg a közösségi együttélés alapvető szabályairól és megsértésük jogkövetkezményeiről szóló 4/2016. (III.5.) önkormányzati rendelet (a továbbiakban: Kr.) 16. § d)-e) pontja helyébe a következő rendelkezések lépnek:

„d) a játszótér vagy a sportpark területére járművel behajt,

e) a játszótéren vagy a sportpályán 22.00 óra és 6.00 óra között tartózkodik, az ott lévő eszközöket nyitva tartási időn kívül használja,”

**(4)** A rendelet hatályba lépésével egyidejűleg a Kr. 16. §-a a következő f)-g) ponttal egészül ki:

„f) a játszótérre vagy a sportpark területére kutyát vagy más állatot bevisz,

g) a játszótér vagy a sportpark eszközeit, berendezéseit rendeltetés ellenesen használja, megrongálja,”

**Bátaszék,** 2019. június 26.

**Dr. Bozsolik Róbert Kondriczné dr. Varga Erzsébet**

polgármester jegyző

A rendelet 2019. június .. napján lett kihirdetve!

Kondriczné dr. Varga Erzsébet

jegyző

1. melléklet a /2019. (..) önk.-i rendelethez

Játszóterek:

1. Patak utca (1908/51 hrsz)

2. Besigheim játszótér, Babits utca, 472/172, 472/173 hrsz.

3. Kövesd 2315 hrsz

4. Lajvér 2215 hrsz

Sportpark:

Babits utca 472/172 hrsz.

1. a rendeletet Bátaszék Város Önkormányzatának Képviselő-testülete a 2019. június 26-ai ülésén alkotta meg. [↑](#footnote-ref-1)